Up-9/00
Datum: 2000-05-31T00:00:00.000+02:00
ecli: ECLI:SI:USRS:2000:Up.9.00
vrsta: drugi akti
zadeva: ustavna pritožba
objavljeno: Neobjavljeno | 31.05.2000
dokument: US20209
akt: Ustavna pritožba A. A. zoper odločbo Ministrstva za finance, Davčne uprave Republike Slovenije, Davčnega urada Maribor, Izpostave Slovenj Gradec št. 416-943/96 z dne 18. 2. 1997
resitev: zavrženje
izrek: Ustavna pritožba A. A. zoper odločbo Ministrstva za finance, Davčne uprave Republike Slovenije, Davčnega urada Maribor, Izpostave Slovenj Gradec št. 416-943/96 z dne 18. 2. 1997 se zavrže.
stavek: Ustavno sodišče zavrže ustavno pritožbo vloženo pred izčrpanjem upravnega spora.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.
podlaga: Zakon o Ustavnem sodišču (ZUstS), 51., 53., 2. odst. 54., 2. al. 1. odst. 55. čl.
datum_vloge: 2000-01-09T23:00:00.000Z
datum_odlocitve: 2000-05-30T22:00:00.000Z

# Up-9/00

31. 5. 2000

# S K L E P

Ustavno sodišče je v postopku za preizkus ustavne pritožbe A. A. iz Ž. Z. na seji senata dne 31. maja 2000

s k l e n i l o :

Ustavna pritožba A. A. zoper odločbo Ministrstva za finance, Davčne uprave Republike Slovenije, Davčnega urada Maribor, Izpostave Slovenj Gradec št. 416-943/96 z dne 18. 2. 1997 se zavrže.

## O b r a z l o ž i t e v

Pritožnik navaja, da je pristojni davčni organ na podlagi v izreku navedene odločbe o odmeri dohodnine, kljub nerešeni pritožbi zoper sodbo Upravnega sodišča v zvezi s to odločbo, izdal sklep o prisilni izterjavi dolga. Zaradi izterjave dolga je bil tudi že opravljen rubež. Ker naj bi mu bili s tem povzročeni materialna in moralna škoda, vlaga ustavno pritožbo, ki naj bi ga zaščitila in popravila storjeno krivico.

Ker vloge zaradi njene pomanjkljivosti ni bilo mogoče preizkusiti, je bil pritožnik na podlagi drugega odstavka 54. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) pozvan, naj pritožbo dopolni tako, da bo razvidno kateri posamični akt izpodbija ter da bodo razvidna dejstva, ki utemeljujejo pritožbo, ter domnevno kršene človekove pravice in temeljne svoboščine (53. člen ZUstS). Izkaže pa naj tudi izčrpanost pravnih sredstev (51. člen ZUstS).

Iz dopolnitve vloge izhaja, da upravni spor še ni pravnomočno končan. Po stališču Ustavnega sodišča upravnega spora, glede na določbe Zakona o upravnem sporu (Uradni list RS, št. 50/97 in 65/97 - popr. - ZUS), ni več mogoče šteti za izredno pravno sredstvo v smislu 51. člena ZUstS. To pomeni, da na podlagi drugega odstavka 51. člena ZUstS ni več mogoče vložiti ustavne pritožbe pred izčrpanjem upravnega spora. Takšno stališče je Ustavno sodišče sprejelo in razloge zanj obrazložilo v sklepu št. Up-261/98 z dne 13. 1. 2000 (Uradni list RS, št. 6/2000). Ustavno sodišče je zato ustavno pritožbo zavrglo.

Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Predsednica senata

Milojka Modrijan